Last

Last e kaubalast (inglise cargo) on  kaubanduslikul eesmärgil, edasimüügiks veetav kaubasaadetis. Terminit kasutatakse rohkem mere- ja raudteetranspordis, kus laaditakse ning veetakse suuri ja ülisuuri kaubakoguseid. Rääkides merel, sisevetel või raudteel transporditavatest kaubasaadetistest, tuleks kasutada pigem mõistet last. Kõige üldisemalt jaotatakse kaubalastid lähtuvalt käsitsemisviisist ja veovahendi või veoühiku ehitusest puistlastideks, vedellastideks ja segalastideks. 

Mahulasti (inglise bulk cargo) all mõeldakse homogeenset ehk sarnastest osakestest või ühikutest koosnevat tavaliselt suurtes kogustes veetavat pakendamata kaupa. Mahulastide alla kuuluvad puistlastid (inglise dry bulk cargo) ja vedellastid (inglise liquid bulk cargo). Mahulasti peamised tunnused on ühe kaalu- või mahuühiku suhteliselt madal väärtus, tavaliselt suur kaubapartii ja pakendi puudumine. Pakendamata (lahtiselt transporditavaid)  kaupu (inglise loose goods) pole võimalik käsitsemisel (peale- ja mahalaadimisel jms) üksteisest ühikuliselt eristada, nende kaalude ja/või mahtude arvestamine toimub kaalu- või ruumalapõhiselt. 

Puistlast  (inglise dry bulk cargo) on lahtine kaup, mis pole paigutatud kaubaalustele, pakenditesse või konteineritesse. Tegemist on sarnastest, suhteliselt väikestest osadest koosneva kaubaga, mida laaditakse enamasti katkematult töötavate masinate abil (konveierid, transportöörid, pneumolaadijad jms). Tüüpilised merd mööda veetavad puistkaubad on teravili, kivisüsi, maagid, mineraalväetised ja ehitusmaterjalid. 

Vedellast (inglise liquid cargo) on vedelas olekus transporditav ja käideldav kaup. Vedela lahtise kaubana ehk vedeliklastina veetakse merel peamiselt toornaftat, naftasaadusi ning erinevaid toiduaineid, nagu piiritus, taimeõli, loomsed rasvad, mahlakontsentraadid jms. 

Tükikaup (inglise break bulk cargo) on erinev kaup pakendatuna ja tahkel kujul, mida tõstetakse laeva pardale ja laevalt kaile sadamakraanade, laeva- või sadamakraanade abil. Tegemist on lahtiselt, standardkonteinerites üldjuhul mitteveetava kaubaga, mis on pakendatud kaubaalustele, kastidesse, puistaine pehmekonteineritesse või muul viisil ja mida lastitakse ning lossitakse erinevate sadamakail või laeval olevate tõsteseadmetega. 

Segalasti (inglise general cargo; GC) all mõeldakse pakendatud tükikaupu (kastid, kotid, vaadid, konteinerid ) ja lahtiselt (pakendamata) veetavat lasti (metall, sõidukid, masinad, konstruktsioonid, detailid. Segalast võib koosneda paljudest kaubapartiidest ja olla mitmeliigiline. Tükikauba ja segalasti mõisted on suurel määral kattuvad. Neid kasutatakse peamiselt veetranspordis. 

Vaata ka
lasti kinnitusmaterjal
lastimaht
ühitatud veos

Viited

Kategooria:Logistika